登夏州城觀送行人賦得六州胡兒歌
作者：李益
朝代：唐

paragraphs: 六州胡兒六蕃語，十歲騎羊逐沙鼠。
沙頭牧馬孤雁飛，漢軍遊騎貂錦衣。
雲中征戍三千里，今日征行何歲歸。
無定河邊數株柳，共送行人一杯酒。
胡兒起作和蕃歌，齊唱嗚嗚盡垂手。
心知舊國西州遠，西向胡天望鄉久。
回頭忽作異方聲，一聲回盡征人首。
蕃音虜曲一難分，似說邊情向塞雲。
故國關山無限路，風沙滿眼堪斷魂。
不見天邊青作冢，古來愁殺漢昭君。